देश का सबसे बड़ा कन्वेंशन सेंटर ‘भारत मंडपम’; लंदन में धीरेंद्र शास्त्री बोले- कोहिनूर लेकर लौटेंगे
Dainik Bhaskar Morning News And Latest Headlines; Here Are Today's Top Stories For You On Dainik Bhaskar. ज्ञानवापी के ASI सर्वे पर कल फैसला: कल 3.30 बजे तक रोक जारी, इलाहाबाद हाईकोर्ट में सुनवाई - लंदन में धीरेंद्र शास्त्री बोले- कोहिनूर लेकर ही लौटेंगे: कहा- पहले अंग्रेज भारत में बोलते थे, अब हम बोल रहे और ये सुन रहे
नमस्कार,
कल की बड़ी खबर दिल्ली में बने देश के सबसे बड़े कन्वेंशन सेंटर की रही। एक खबर बॉलीवुड एक्टर सलमान खान को जान से मारने की धमकी देने वाले गैंगस्टर से जुड़ी रही। हम आपको कन्वेंशन सेंटर की खासियत और गैंगस्टर के बारे में भी बताएंगे...।
लेकिन कल की बड़ी खबरों से पहले आज के प्रमुख इवेंट्स, जिन पर रहेगी नजर...
अब कल की बड़ी खबरें...
1. ज्ञानवापी के ASI सर्वे पर आज सुनवाई; ASI ने कहा- जांच से ढांचे को नुकसान नहीं पहुंचेगा
ज्ञानवापी में ASI सर्वे से जुड़े मामले पर आज इलाहाबाद हाईकोर्ट में सुनवाई होगी। तब तक सर्वे पर रोक जारी रहेगी। अदालत ने आज ASI के अफसर को पेश होने को कहा है। ASI ने कोर्ट में हलफनामा दिया है कि जांच से ढांचे को कोई नुकसान नहीं पहुंचेगा। मुस्लिम पक्ष सर्वे के खिलाफ है।
ये खबर अहम क्यों है: सुप्रीम कोर्ट ने ज्ञानवापी परिसर में ASI के सर्वे पर 26 जुलाई शाम 5 बजे तक रोक लगाई थी। इसके बाद मुस्लिम पक्ष इलाहाबाद हाईकोर्ट पहुंचा है। हिंदू पक्ष के वकील का कहना है कि इससे पहले राम मंदिर का भी सर्वे तीन साल चला और कोई नुकसान नहीं हुआ। वहीं मुस्लिम पक्ष ने कहा कि हिंदू पक्ष ने मांगों में खुदाई के जरिए ASI से सर्वे कराने की बात कही गई है।
पूरी खबर यहां पढ़ें...
2. सरकार के खिलाफ अविश्वास प्रस्ताव मंजूर; सभी दलों से बातचीत के बाद इस पर बहस होगी
मानसून सत्र के 5वें दिन लोकसभा में केंद्र सरकार के खिलाफ अविश्वास प्रस्ताव पेश किया गया। जिसे लोकसभा स्पीकर ओम बिड़ला ने मंजूरी दे दी। अविश्वास प्रस्ताव कांग्रेस सांसद गौरव गोगोई ने पेश किया। स्पीकर ने कहा कि इस पर बहस का समय सभी दलों से बातचीत के बाद तय होगा। विपक्ष अड़ा हुआ है कि मणिपुर मामले पर प्रधानमंत्री संसद में बयान दें।
ये खबर अहम क्यों है: सरकार सदन में आसानी से बहुमत साबित कर देगी, लेकिन अविश्वास प्रस्ताव मंजूर होने के बाद प्रधानमंत्री का भाषण होगा। यानी बहस के दौरान मणिपुर मुद्दे पर सरकार को घेरकर वे लड़ाई जीत लेंगे। मोदी सरकार के खिलाफ पहला अविश्वास प्रस्ताव 20 जुलाई 2018 को आया था।
पहला अविश्वास प्रस्ताव नेहरू सरकार के खिलाफ 1963 में जेबी कृपलानी लाए थे। तब से अब तक 26 अविश्वास प्रस्ताव लाए जा चुके हैं और सिर्फ 3 बार ही सरकार गिरी है। वीपी सिंह 11 महीने PM रहने के बाद 1990 में, एचडी देवेगौड़ा 1997 में और अटल बिहारी वाजपेयी 1999 में अविश्वास मत हारे थे।
पूरी खबर यहां पढ़ें...
3. देश के सबसे बड़े कन्वेंशन सेंटर का उद्घाटन; PM बोले- भारत टॉप-3 इकोनॉमी में शामिल होगा
देश के सबसे बड़े कन्वेंशन सेंटर का नाम भारत मंडपम रखा गया है। PM मोदी ने दिल्ली में इसका इनॉगरेशन किया। उन्होंने गारंटी देते हुए कहा कि मेरी सरकार के तीसरे कार्यकाल में दुनिया की टॉप 3 इकोनॉमी में भारत का नाम होगा।
ये खबर अहम क्यों है: 123 एकड़ में बने कन्वेंशन सेंटर में 7 हजार लोग बैठ सकते हैं। ये ऑस्ट्रेलिया के सिडनी ओपेरा हाउस से भी बड़ा है। सितंबर में होने वाली 18वीं जी-20 समिट भी यहीं होगी। ये दुनिया के टॉप 10 कन्वेंशन सेंटर्स में से एक है। यहां एक साथ 5,500 से ज्यादा गाड़ियां पार्क की जा सकती हैं।
पूरी खबर यहां पढ़ें...
4. देश में रूस जैसा मिसाइल डिफेंस सिस्टम बनाने की तैयारी; 400 किमी दूर दुश्मन के एयरक्राफ्ट को तबाह कर देगा
भारत रूस की तरह ही लंबी दूरी तक जमीन से हवा में मार करने वाला डिफेंस सिस्टम बनाने की तैयारी में है, जो 400 किलोमीटर तक दुश्मन के एयरक्राफ्ट को मार गिराने में सक्षम होगा। इस LRSAM यानी लॉन्ग रेंज सरफेस टु एयर मिसाइल सिस्टम को बनाने में करीब 20 हजार करोड़ खर्च होंगे।
ये खबर अहम क्यों है: डिफेंस मिनिस्ट्री इस मिसाइल सिस्टम के प्रस्ताव को जल्द ही मंजूरी दे सकती है। ये तकनीक चुनिंदा देशों के पास ही है। इसमें जमीन से हवा में मार करने वाली मिसाइलों की तीन लेयर होंगी, जिससे डिफरेंट रेंज तक टारगेट को हिट किया जा सकेगा। भारत इजराइल के साथ मिलकर मीडियम रेंज मिसाइल सिस्टम MRSAM बना चुका है, जिसकी रेंज 70 किमी है।
पूरी खबर यहां पढ़ें...
5. सलमान को धमकाने वाला गैंगस्टर UAE से अरेस्ट; सिद्धू मूसेवाला की हत्या में भी शामिल था
सलमान खान को जान से मारने की धमकी देने वाले गैंगस्टर विक्रम बराड़ को नेशनल इन्वेस्टिगेशन एजेंसी (NIA) ने UAE से गिरफ्तार कर लिया है। बराड़ पंजाबी सिंगर सिद्धू मूसेवाला के मर्डर में भी शामिल था और तभी से फरार था। वह दुबई में बैठकर गैंगस्टर लॉरेंस की गैंग चला रहा था।
ये खबर अहम क्यों है: विक्रम बराड़ राजस्थान के हनुमानगढ़ जिले का रहने वाला है। NIA की टीम बराड़ को भारत ला रही है। जिसके बाद कई खुलासे हो सकते हैं। NIA ने बराड़ को आतंकी माना है और उसके खिलाफ UAPA के तहत आतंकी धाराओं में मामले दर्ज हैं। NIA के मुताबिक, बराड़ राजस्थान, पंजाब, हरियाणा में गोल्डी बराड़ और लॉरेंस गैंग को हथियार मुहैया करवाता था।
पूरी खबर यहां पढ़ें...
6. भारत-पाक वर्ल्ड कप मैच एक दिन पहले हो सकता है; अहमदाबाद में 15 अक्टूबर को है मुकाबला
भारत और पाकिस्तान के बीच वनडे वर्ल्ड कप मैच तय तारीख से एक दिन पहले हो सकता है। 15 अक्टूबर को अहमदाबाद स्टेडियम में दोनों टीमों के बीच मुकाबला है। इसी दिन नवरात्रि भी शुरू हो रही है। जिसे देखते हुए इंटेलिजेंस एजेंसियों ने मैच की तारीख या वेन्यू बदलने का सुझाव दिया है।
ये खबर अहम क्यों है: BCCI सचिव जय शाह ने आज वर्ल्ड कप वेन्यू को लेकर दिल्ली में इमरजेंसी मीटिंग बुलाई है। इसमें वर्ल्ड कप मैच होस्ट करने वाले सभी स्टेट एसोसिएशन के अधिकारी शामिल होंगे। माना जा रहा है मीटिंग में मैच की नई तारीख या वेन्यू बदलने पर फैसला लिया जा सकता है।
पूरी खबर यहां पढ़ें...
7. लंदन में पंडित धीरेंद्र शास्त्री की रामकथा; बोले- यहां से कोहिनूर लेकर ही भारत लौटेंगे 
बागेश्वर धाम के पीठाधीश पंडित धीरेंद्र शास्त्री ने लंदन में राम कथा सुनाई। इस दौरान उन्होंने कहा- भारत से लगातार फोन आ रहे हैं और लोग पूछ रहे हैं कि मैं कब लौटूंगा। मैंने एक भक्त से कहा है चिंता मत करो हम कोहिनूर लेकर आएंगे। पहले अंग्रेज भारत जाकर लेक्चर देते थे और हमारे दादा परदादा सुनते थे। लेकिन आज हम इंग्लैंड में बोल रहे हैं और यहां के लोग हमें सुनते हैं।
ये खबर अहम क्यों है: धीरेंद्र शास्त्री को 14 जून 2022 को ब्रिटिश संसद 3 सम्मान दे चुकी है। इनमें संत शिरोमणि, वर्ल्ड बुक ऑफ लंदन और वर्ल्ड बुक ऑफ यूरोप अवार्ड शामिल हैं। इस साल मई में ब्रिटिश रॉयल फैमिली ने भी माना था कि ईस्ट इंडिया कंपनी भारत से कोहिनूर ले गई थी। महाराजा दलीप सिंह को इसे सरेंडर करने के लिए मजबूर किया गया था।
पूरी खबर यहां पढ़ें... 
8. नासा में बिजली गुल, इंटरनेशनल स्पेस-स्टेशन से संपर्क टूटा; रूसी कम्युनिकेशन चैनल ने की मदद
अमेरिकी स्पेस एजेंसी नासा के ह्यूस्टन मिशन कंट्रोल में बिजली गुल होने के कारण इसका इंटरनेशनल स्पेस स्टेशन से संपर्क टूट गया। इस वजह से मिशन कंट्रोल, स्टेशन पर कमांड नहीं भेज पा रहा था और ऑर्बिट में मौजूद 7 अंतरिक्ष यात्रियों से बात भी नहीं हो पा रही थी। आउटेज के 20 मिनट के भीतर, क्रू को रशियन कम्युनिकेशन चैनल के जरिए समस्या के बारे में जानकारी दी गई।
ये खबर अहम क्यों है: बिजली गुल होने के 90 मिनट के भीतर बैकअप कंट्रोल सिस्टम्स ने टेकओवर कर लिया। ऐसा पहली बार हुआ है जब बैकअप सिस्टम को एक्टिव करना पड़ा। नासा ह्यूस्टन से थोड़ी दूरी पर एक बैकअप कंट्रोल सेंटर बनाए रखती है ताकि आउटेज के समय इसका इस्तेमाल किया जा सके।
पूरी खबर यहां पढ़ें...
9. दिल्ली-NCR में भारी बारिश; नोएडा में स्कूल-कॉलेज बंद; पंजाब में 19 जिले बाढ़ प्रभावित
दिल्ली-NCR में लगातार बारिश होने से यमुना का जलस्तर खतरे के निशान से ऊपर है। राजधानी में मंडी हाउस से लेकर रिंग रोड तक सड़कों पर पानी भरा है। हिंडन नदी का जलस्तर बढ़ने से नोएडा के आसपास के इलाकों में बाढ़ जैसे हालात हैं। यहां खतरे वाले इलाकों के सभी स्कूल और कॉलेज आज बंद रहेंगे। पंजाब में अब भी 19 जिले बाढ़ से प्रभावित हैं।
ये खबर अहम क्यों है: पंजाब में 19 जिलों के 1472 गांव बाढ़ में डूबे हुए हैं। राज्य में 42 लोग जान गंवा चुके हैं। हिमाचल में बाढ़ और लैंड स्लाइड की अलग-अलग घटनाओं में 44 की मौत हुई है। आज मध्य प्रदेश, राजस्थान, दिल्ली, उत्तर प्रदेश, उत्तराखंड, छत्तीसगढ़, महाराष्ट्र सहित 22 राज्यों में भारी बारिश का अलर्ट है।
पूरी खबर यहां पढ़ें...
आज का कार्टून By मंसूर नकवी...
कुछ अहम खबरें हेडलाइन में…
अब खबर हटके...
AAP सांसद के सिर पर कौआ बैठा तो BJP ने किया तंज
AAP सांसद राघव चड्ढा फोन पर बात करते हुए संसद परिसर से बाहर निकल रहे थे। इस दौरान एक कौआ उनके सिर पर बैठ गया। फिर क्या था, भाजपा सांसद ने इस फोटो को पोस्ट करते हुए लिखा - झूठ बोले कौआ काटे। आज तक सिर्फ सुना था, आज देख भी लिया कौवे ने झूठे को काटा। इस पर राघव ने भी जवाब देते हुए कौवे की तुलना BJP से कर दी। पढ़ें पूरी खबर...
भास्कर की एक्सक्लूसिव स्टोरीज, जो सबसे ज्यादा पढ़ी गईं…
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...